Dwelmslaaf vas na gyselaarsdramaŉ 25-jarige vermeende dwelmverslaafde is in hegtenis geneem nadat hy na bewering vier mense aangehou en glo een van hulle verkrag het in Eersterivier in die Wes-Kaap. Die man het volgens die polisie vroeg gisteroggend by sy tante se huis opgedaag waar hy ŉ 36-jarige man, twee seuns van 10 en 15 jaar en ŉ 15-jarige meisie met ŉ mes aangehou het. Hy het glo die meisie voor die twee seuns verkrag. Met die tante se terugkeer na die huis het die man haar geryp en haar ook probeer aanhou. Sy het glo gevra om die badkamer te gebruik waarna sy ontsnap het en die polisie gebel het. Die polisie en ‘n taakspan het by die huis opgedaag, waar hulle die verdagte oorrompel het. Die man, wat in ŉ psigiatriese hospitaal onder polisiebewaking is, sal na verwagting vandag in die hof verskyn. Intussen was daar nog ŉ gyselaardrama gister by die Kameeldoring Lodge, sowat 5km van Vryburg in Noordwes. Volgens die polisie het ŉ 31-jarige man ŉ 24-jarige vrou en haar 4-jarige dogtertjie met messe aangehou. Die man het op die vlug geslaan toe hy die polisie gewaar het. Toe hy vasgetrek is, het hy ŉ polisieman met ‘n mes probeer steek waarna hy deur die polisie doodgeskiet is. Die Onafhanklike Klagtedirektoraat (OKD) ondersoek die voorval.